ອິນໂດເນເຊຍ ພົບຫຼັກຖານ ການວາງແຜນ ກໍ່ການຮ້າຍ ທີ່ບາຫລີ
ຕໍາຫລວດອິນໂດເນເຊຍວ່າ ເຂົາເຈົ້າພົບເຫັນຫລັກຖານ ການວາງແຜນກໍ່ການຮ້າຍ ຕໍ່ແຂກທີ່ຈະເຂົ້າຮ່ວມ ພິທີຄົບຮອບ 10 ປີ ຂອງການວາງລະເບີດ ທີ່ເກາະບາຫລີ.
ຕໍາຫລວດອິນໂດເນເຊຍເວົ້າວ່າ ພວກເຂົາເຈົ້າໄດ້ພົບເຫັນ “ຫລັກຖານທີ່ໜ້າເຊື່ອຖືໄດ້” ກ່ຽວກັບການວາງແຜນໂຈມຕີກໍ່ ການຮ້າຍ ຕໍ່ພວກແຂກຜູ້ມີກຽດທີ່ຈະເຂົ້າຮ່ວມພິທີລະນຶກ ເຖິງວັນຄົບຮອບ 10 ປີ ຂອງການວາງລະເບີດທີ່ຮ້າຍແຮງ ທີ່ເມືອງບາຫລີ ທ່ານ I Ketut Untung Yoga Ana ຫົວໜ້າຕໍາຫລວດເກາະ ບາຫລີກ່າວໃນວັນພຸດມື້ນີ້ວ່າ ໄດ້ມີການເພີ້ມການປ້ອງກັນ ຄວາມປອດໄພຂອງປະເທດ ຂຶ້ນສູ່ລະດັບສູງສຸດ ກ່ອນພິທີດັ່ງ ກ່າວຈະເລີ້ມຂຶ້ນ ຢູ່ທີ່ເກາະຕາກອາກາດບາຫລີ ທ່ານ Yoga Ana ເວົ້າວ່າ ໄດ້ມີການສົ່ງເຈົ້າໜ້າທີ່ຮັກສາ ຄວາມປອດໄພຫລາຍກວ່າ 2000 ຄົນ ໄປປະຕິໜ້າທີ່ຢູ່ທີ່ນັ້ນ ແລະທຸກດ່ານທີ່ຈະເຂົ້າໄປໃນເກາະບາຫລີ ລວມທັງເດີ່ນບິນ ແລະທ່າກຳປັ່ນແມ່ນໄດ້ມີການຄວບຄຸມຕິດຕາມຢ່າງເຄັ່ງຄັດ ນຶ່ງໃນຈໍານວນແຂກຜູ້ມີກຽດທີ່ຄາດວ່າຈະໄປຮ່ວມພິທີດັ່ງກ່າວ ກໍແມ່ນນາຍົກລັດຖະມົນຕີ ອັອສເຕຣເລຍ ທ່ານນາງ Julia Gillard ທີ່ກ່າວໃນວັນພຸດມື້ນີ້ວ່າ ທ່ານນາງຕັດສິນໃຈ ເດັດດ່ຽວວ່າ ຈະໄປຮ່ວມໃນພິທີດັ່ງກ່າວ ເຖິງແມ່ນວ່າຈະມີການຂົ່ມຂູ່ຂອງການກໍ່ການ ຮ້າຍກໍຕາມ ການໂຈມຕີໃນເດືອນຕຸລາປີ 2002 ຢູ່ບາສອງແຫ່ງໃນເກາະບາຫລີ ໄດ້ສັງຫານຊີວິດຂອງ 202 ຄົນ ລວມທັງຄົນອັອສເຕຣເລຍ 88 ຄົນ ແລະຊາວອາເມຣິກັນອີກ 7 ຄົນ ການໂຈມຕີດັ່ງກ່າວ ແມ່ນດໍາເນີນໂດຍກຸ່ມ Jemaah Islamiyah ຊຶ່ງເປັນເຄືອຂ່າຍຂອງ ກຸ່ມກໍ່ການຮ້າຍ al-Qaida ເປັນທີ່ເຊື່ອກັນວ່າພວກກໍ່ການລະດັບຫົວໜ້າຂອງການໂຈມຕີ ທຸກຄົນໄດ້ຖືກປະຫານຊີວິດ, ຖືກຕໍາຫລວດຍິງຕາຍ ຫລືບໍ່ກໍຖືກຂັງຄຸກ ໃນການປາບປາມ ກຸ່ມອິສລາມຫົວຮຸນແຮງຕ່າງໆ ທີ່ດໍາເນີນໄປ ໃນທົດສະວັດຕໍ່ມາ ລຸນຫລັງມີການໂຈມຕີ ດັ່ງກ່າວ